[pic] | KOMISIJA EVROPSKIH SKUPNOSTI |

Bruselj, 11.1.2008

SEC(2008) 1731 konč.

2008/0004 (CNS)

Predlog

SKLEP SVETA

o sklenitvi sporazuma med Vlado Republike Koreje in Evropsko skupnostjo o sodelovanju pri protikonkurenčnih dejavnostih

(predložila Komisija)

2008/0004 (CNS)

Predlog

SKLEP SVETA

o sklenitvi sporazuma med Vlado Republike Koreje in Evropsko skupnostjo o sodelovanju pri protikonkurenčnih dejavnostih

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 83 (prej člen 87) in člena 308 (prej člen 235) Pogodbe,

ob upoštevanju predloga Komisije,

ob upoštevanju mnenja Evropskega parlamenta,

ob upoštevanju naslednjega:

(1) Ob vedno večji mednarodni razsežnosti problemov v zvezi s konkurenco je treba na tem področju okrepiti mednarodno sodelovanje.

(2) Dobro in učinkovito izvajanje konkurenčnega prava je pomembno za učinkovito delovanje trgov in mednarodno trgovino.

(3) Opredelitev načel aktivne kurtoazije v mednarodnem pravu in uresničevanje teh načel pri izvajanju konkurenčnega prava Evropske skupnosti in Južne Koreje bo verjetno povečalo učinkovitost njune uporabe.

(4) Zato je Komisija s pogajanji sklenila Sporazum z Vlado Republike Koreje o uporabi pravil konkurence Evropske skupnosti in Južne Koreje.

(5) Treba se je sklicevati na člen 308 Pogodbe zaradi vključitve besedila Sporazuma o združitvah in prevzemih, ki ga zajema Uredba Sveta (ES) št. 139/2004 z dne 20. januarja 2004 o nadzoru koncentracij podjetij, kar spet v osnovi temelji na členu 308.

(6) Sporazum je treba odobriti,

SPREJEL NASLEDNJO ODLOČBO:

Člen 1

Sporazum med Vlado Republike Koreje in Evropsko skupnostjo o sodelovanju pri protikonkurenčnih dejavnostih se odobri v imenu Evropske skupnosti.

Besedilo Sporazuma je priloženo temu sklepu

Člen 2

Predsednik Sveta je pooblaščen, da imenuje osebe, pooblaščene za podpis Sporazuma v imenu Evropske skupnosti.

V Bruslju,

Za Svet

Predsednik

Sporazum med Vlado Republike Koreje in Evropsko skupnostjo o sodelovanju pri protikonkurenčnih dejavnostih

Evropska skupnost na eni strani in Vlada Republike Koreje na drugi strani (v nadaljnjem besedilu „pogodbenici“) sta se –

ob priznavanju, da postajajo vsa svetovna gospodarstva vedno bolj medsebojno povezana, kar zlasti velja za gospodarstvi Evropske skupnosti in Republike Koreje;

ob ugotovitvi, da je po mnenju Evropske skupnosti in Republike Koreje za uspešno delovanje njihovih zadevnih trgov, pa tudi za gospodarsko blaginjo potrošnikov obeh pogodbenic in za trgovanje med njima pomembno dobro in učinkovito izvajanje prava konkurence;

ob ugotovitvi, da bi se dobro in učinkovito uveljavljanje konkurenčnega prava pogodbenic še izboljšalo s sodelovanjem in v ustreznih primerih usklajevanjem med njima pri izvajanju tega prava;

ob nadaljnjem priznavanju, da bo sodelovanje med organi za konkurenco pogodbenic prispevalo k izboljšanju in okrepitvi njunih odnosov, in

ob nadaljnjem priznavanju, da se občasno lahko pojavijo razlike med pogodbenicama glede uporabe njunega konkurenčnega prava v zvezi z ravnanji ali transakcijami, ki vključujejo pomembne interese obeh pogodbenic;

ob upoštevanju revidiranega priporočila Sveta Organizacije za gospodarsko sodelovanje in razvoj o sodelovanju med državami članicami v zvezi s protikonkurenčnimi ravnanji, ki vplivajo na mednarodno trgovino, sprejetega 27. in 28. julija 1995;

ob upoštevanju Memoranduma o soglasju, ki sta ga 28. oktobra 2004 sklenila Generalni direktorat za konkurenco Evropske komisije in Komisija za pošteno trgovino Republike Koreje –

dogovorili o naslednjem:

Člen I – Namen in opredelitev pojmov

1. Namen tega sporazuma je prispevati k učinkovitemu izvajanju konkurenčnega prava obeh pogodbenic s spodbujanjem sodelovanja in usklajevanja med pristojnimi organi za konkurenco pogodbenic in izogibati se sporom med pogodbenicama v vseh zadevah, ki se nanašajo na uporabo konkurenčnega prava vsake pogodbenice, oziroma zmanjšati možnosti, da bi taki spori nastali.

2. V tem sporazumu se uporabljajo naslednje opredelitve pojmov:

a) izraz „protikonkurenčne dejavnosti“ pomeni katero koli dejavnost, ki je lahko predmet sankcij ali drugih korektivnih ukrepov v skladu s konkurenčnim pravom ene pogodbenice ali obeh;

b) izraza „pristojni organ za konkurenco“ in „pristojni organi za konkurenco“ pomenita:

(i) za Evropsko skupnost je to Komisija Evropske skupnosti v pristojnostih na podlagi konkurenčnega prava Evropske skupnosti in

(ii) za Republiko Korejo je to Komisija za pošteno trgovino Koreje;

c) izraz „pristojni organ države članice“ pomeni za vsako državo članico, navedeno v členu 299(1) Pogodbe o ustanovitvi Evropske skupnosti organe, ki so zadolženi za uporabo konkurenčnega prava;

d) izraz „konkurenčno pravo“ pomeni:

(i) za Evropsko skupnost člene 81, 82 in 85 Pogodbe o ustanovitvi Evropske skupnosti, Uredbo Sveta (ES) št. 139/2004 o nadzoru koncentracij med podjetji ter njihove izvedbene predpise, kakor tudi vse spremembe navedenih aktov in

(ii) za Republiko Korejo uredbo o monopolih in akt o pošteni trgovini ter njihove izvedbene predpise, kakor tudi vse spremembe navedenih aktov;

e) izraz „ukrepi izvrševanja“ pomeni vsako uveljavitev konkurenčnega prava s preiskavo ali postopki, ki jih vodi pristojni organ pogodbenice za konkurenco.

Člen II – Uradna obvestila

1. Organ za konkurenco pogodbenice uradno obvesti organ za konkurenco druge pogodbenice o vseh ukrepih izvrševanja, za katere organ za konkurenco, ki uradno obvešča, meni, da bi lahko vplivali na pomembne interese druge pogodbenice.

2. Ukrepi izvrševanja, ki bi lahko vplivali na pomembne interese druge pogodbenice in zadevajo ukrepe izvrševanja druge pogodbenice med drugim vključujejo:

a) ukrepe izvrševanja, ki so sprejeti proti državljanu ali državljanom druge pogodbenice (v primeru Evropske skupnosti so to državljani držav članic Evropske skupnosti), proti podjetju ali podjetjem, ki so na podlagi veljavne zakonodaje ustanovljene ali organizirane na ozemlju druge pogodbenice;

b) ukrepe izvrševanja proti protikonkurenčnim dejavnostim razen koncentracij, ki se izvajajo ali so se izvajale v velikem delu na ozemlju druge pogodbenice;

c) ukrepe izvrševanja, ki vključujejo koncentracijo, v kateri je ena ali več strani v transakciji podjetje, ki je na podlagi veljavne zakonodaje ustanovljeno ali organizirano na ozemlju druge pogodbenice;

d) ukrepe izvrševanja, ki vključujejo koncentracijo, v kateri podjetje, ki ima pod nadzorom eno ali več strani v transakciji na podlagi veljavne zakonodaje ustanovljeno ali organizirano na ozemlju druge pogodbenice;

e) ukrepe izvrševanja, ki vključujejo ravnanje, ki ga je domnevno spodbudila, zahtevala ali odobrila druga pogodbenica;

f) ukrepe izvrševanja, ki vključujejo pravna sredstva, ki izključno zahtevajo ali prepovedujejo ravnanje na ozemlju druge pogodbenice, ali vsebujejo zavezujoče obveznosti za podjetja na navedenem ozemlju.

3. Uradna obvestila glede koncentracij v skladu z odstavkom 1 tega člena se pošljejo:

a) za Evropsko skupnost:

(i) kadar se sprožijo postopki v skladu s členom 6(1)(c) Uredbe Sveta (ES) št. 139/2004;

(ii) kadar se izda obvestilo o nasprotovanju;

b) za Republiko Korejo

(i) najpozneje do takrat, ko organ za konkurenco izda pisno zahtevo za podaljšanje obdobja pregleda ali za prošnjo za predložitev dodatne dokumentacije glede koncentracij z možnimi protikonkurenčnimi učinki; in

(ii) kadar se izda poročilo o pregledu.

4. Kadar se za zadeve razen koncentracij zahteva uradno obvestilo na podlagi odstavka 1 tega člena, mora biti uradno obvestilo poslano najpozneje:

a) za Evropsko skupnost:

(i) kadar se izda obvestilo o nasprotovanju;

(ii) kadar se sprejme odločitev ali poravnava;

b) za Republiko Korejo

(i) kadar se izda poročilo o pregledu;

(ii) kadar se vloži kazenska obtožba;

(iii) kadar se sprejme odločitev.

5. Uradna obvestila vključujejo zlasti nazive strank v preiskavi, dejavnosti, ki se preiskujejo, in zadevne trge ter ustrezne pravne določbe in datum ukrepov izvrševanja.

Člen III – Sodelovanje pri izvrševanju

1. Pristojni organ za konkurenco vsake pogodbenice nudi pomoč pristojnemu organu za konkurenco druge pogodbenice pri njegovih ukrepih izvrševanja v obsegu, ki je skladen z zakoni in drugimi predpisi ter pomembnimi interesi pogodbenice, ki nudi pomoč, kakor tudi v okviru njegovih razumno razpoložljivih virov.

2. Pristojni organ za konkurenco vsake pogodbenice skladno s svojimi zakoni in drugimi predpisi ter pomembnimi interesi te pogodbenice:

(a) obvesti organ za konkurenco druge pogodbenice o ukrepih izvrševanja, ki vključujejo protikonkurenčne dejavnosti, za katere organ, ki obvešča, meni, da bi lahko negativno vplivali na konkurenco na ozemlju druge pogodbenice;

(b) zagotovi pristojnemu organu za konkurenco druge pogodbenice vsako pomembno informacijo, ki jo ima in se z njo seznani, o protikonkurenčnem ravnanju, za katerega organ, ki zagotavlja informacije, meni, da bi lahko bilo v zvezi z ukrepi izvrševanja pristojnega organa za konkurenco druge pogodbenice ali bi te ukrepe upravičevalo, in

(c) pristojnemu organu za konkurenco druge pogodbenice na njegovo zahtevo in skladno z določbami tega sporazuma zagotovi informacije, ki jih ima in so v zvezi z ukrepi izvrševanja pristojnega organa za konkurenco druge pogodbenice.

Člen IV – Usklajevanje ukrepov izvrševanja

1. Kadar pristojna organa za konkurenco obeh pogodbenic izvajata ukrepe izvrševanja glede povezanih zadev, bosta proučila možnost usklajevanja ukrepov izvrševanja v obsegu, ki bo skladen z njuno zadevno zakonodajo.

2. Pri odločanju, ali je usklajevanje določenih ukrepov izvrševanja potrebno, morata pristojna organa za konkurenco pogodbenic upoštevati med drugim naslednje dejavnike:

(a) vpliv takšne uskladitve na zmožnost organa za konkurenco vsake pogodbenice, da doseže cilje svojih ukrepov izvrševanja;

(b) relativno sposobnost vsakega organa za konkurenco pogodbenic, da pridobi potrebne informacije za izvajanje ukrepov izvrševanja;

(c) možnost izogibanja nasprotujočim si obveznostim in nepotrebnim oviram za osebe, katerim so ukrepi izvrševanja namenjeni;

(d) možnost za učinkovitejšo uporabo svojih virov z usklajevanjem.

3. Pri izvajanju usklajenih ukrepov izvrševanja si pristojni organ za konkurenco vsake pogodbenice prizadeva izvajati svoje ukrepe izvrševanja ob skrbnem upoštevanju ciljev ukrepov izvrševanja pristojnega organa za konkurenco druge pogodbenice.

4. Kadar pristojna organa za konkurenco pogodbenic sprejmeta ukrepe izvrševanja glede povezanih zadev, pristojni organ za konkurenco vsake pogodbenice, na zahtevo pristojnega organa druge pogodbenice in, kadar je to v skladu z njegovimi pomembnimi interesi, poizve, ali podjetja/osebe, ki so zagotovili zaupne informacije v zvezi z ukrepi izvrševanja, soglašajo z razkritjem teh informacij pristojnemu organu za konkurenco druge pogodbenice („odrek zaupnosti“).

5. Na podlagi ustreznega obvestila organu za konkurenco druge pogodbenice, lahko organ za konkurenco katere koli pogodbenice kadar koli omeji usklajevanje ukrepov izvrševanja in samostojno nadaljuje z izvajanjem določenega ukrepa izvrševanja.

Člen V – Izogibanje sporom (pasivna kurtoazija)

1. V vseh fazah izvajanja ukrepov izvrševanja mora pristojni organ za konkurenco vsake pogodbenice skrbno upoštevati pomembne interese druge pogodbenice, med drugim ko odloča o začetku izvajanja ukrepov izvrševanja, njihovem obsegu, vrsti sankcij in korektivnih ukrepih.

2. Če predvideni posebni ukrepi izvrševanja organa za konkurenco ene pogodbenice negativno vplivajo na pomembne interese druge pogodbenice, si lahko slednja ne glede na svoje pristojnosti po svojih najboljših močeh prizadeva:

i) da zagotovi organu za konkurenco druge pogodbenice pravočasno obvestilo o pomembnem razvoju v zvezi z interesi slednje,

ii) dati organu za konkurenco druge pogodbenice možnost, da predloži pripombe, in

iii) upoštevati pripombe organa za konkurenco druge pogodbenice ter v celoti upoštevati pravico obeh pogodbenic, da samostojno in neodvisno odločata.

Uporaba člena V(2) ne posega v obveznosti pogodbenic v skladu s členom II(3) in (4).

3. Kadar ena od pogodbenic meni, da lahko ukrepi izvrševanja s strani svojega organa za konkurenco negativno vplivajo na pomembne interese druge pogodbenice, mora prva pogodbenica upoštevati naslednje dejavnike, poleg katerih koli drugih dejavnikov, ki bi lahko bili pomembni pri prizadevanjih doseči ustrezno zadovoljitev konkurenčnih interesov:

(a) relativno pomembnost učinkov protikonkurenčnih dejavnosti na pomembne interese pogodbenice, ki izvaja ukrepe, v primerjavi z učinki na pomembne interese druge pogodbenice;

(b) relativno pomembnost za protikonkurenčne dejavnosti, ravnanja ali transakcije, ki se izvajajo na ozemlju ene pogodbenice v primerjavi z ravnanjem ali transakcijami, ki se izvajajo na ozemlju druge pogodbenice;

(c) obseg, do katerega bi ukrepi izvrševanja s strani organa za konkurenco druge pogodbenice, vplivali na iste posameznike, pravne ali fizične osebe;

(d) obseg, do katerega bosta obe pogodbenici osebam zasebnega prava, fizičnim ali pravnim, postavili nasprotujoče zahteve.

Člen VI – Aktivna kurtoazija

1. Če organ za konkurenco pogodbenice meni, da protikonkurenčne dejavnosti, ki se izvajajo na ozemlju druge pogodbenice, negativno vplivajo na pomembne interese prve, ta organ za konkurenco ob upoštevanju pomembnosti izogibanja sporom glede pristojnosti in ob upoštevanju dejstva, da bi lahko organ za konkurenco druge pogodbenice učinkovitejše izvedel ukrepe izvrševanja za take protikonkurenčne dejavnosti, lahko zaprosi, da organ za konkurenco druge pogodbenice začne izvajati ustrezne ukrepe izvrševanja.

2. Ta prošnja je kolikor mogoče natančno opredeljena, kar zadeva naravo protikonkurenčnega ravnanja in njegovih učinkov na pomembne interese pogodbenice pristojnega organa prosilca, ter vsebuje ponudbo o nadaljnjih informacijah in nadaljnjem sodelovanju, ki jih ta organ lahko zagotovi.

3. Zaprošeni organ skrbno prouči, ali naj ukrepe izvrševanja sprejme ali podaljša tiste, ki jih je že sprejel v zvezi s protikonkurenčnim ravnanjem, opredeljenim v prošnji. Zaprošeni pristojni organ za konkurenco obvesti prosilca o svoji odločitvi takoj, ko je to mogoče. Če zaprošeni pristojni organ za konkurenco sprejme ukrepe izvrševanja, prosilca obvesti o izidu takšnih ukrepov in kolikor je mogoče o pomembnih vmesnih dogodkih.

4. Ta člen v ničemer ne omejuje diskrecijske pravice pristojnega organa za konkurenco zaprošene pogodbenice, da na podlagi njenega konkurenčnega prava in politike na tem področju sprejme ali ne sprejme ukrepe izvrševanja v zvezi s protikonkurenčnim ravnanjem, opredeljenim v prošnji, niti ne preprečuje pristojnemu organu za konkurenco pogodbenice prosilke, da umakne svojo prošnjo.

Člen VII – Zaupnost

1. Ne glede na druge določbe tega sporazuma ni nobena pogodbenica zavezana posredovati informacij drugi pogodbenici, če je takšno posredovanje po zakonodaji pogodbenice, ki ima informacije, prepovedano ali nezdružljivo z njenimi pomembnimi interesi.

1. (a) Evropska skupnost na podlagi tega sporazuma ni zavezana posredovati Republiki Koreji zaupne informacije, ki jih zajemata člen 28 Uredbe Sveta (ES) št. 1/2003 in člen 17 Uredbe Sveta (ES) št. 139/2004, razen informacij, ki jih posreduje v skladu z določbami člena IV(4) tega sporazuma.

(b) Vlada Republike Koreje na podlagi tega sporazuma ni zavezana posredovati Evropski skupnosti zaupne informacije, ki jih zajemata člen 62 uredbe o monopolih in akta o pošteni trgovini ter člen 9 akta o razkritju podatkov s strani javnih organov, razen informacij, ki jih posreduje v skladu z določbami člena IV(4) tega sporazuma.

2. (a) Informacije, razen javno dostopnih informacij, ki jih ena pogodbenica sporoči drugi pogodbenici v skladu s tem sporazumom, mora pogodbenica, ki so ji informacije namenjene, uporabiti samo za preiskovanje protikonkurenčnih dejavnosti s skladu s svojim konkurenčnim pravom v povezavi z zadevo, opredeljeno v zahtevi.

(b) Kadar pogodbenica posreduje zaupne informacije v skladu s tem sporazumom, mora pogodbenica, ki so ji informacije namenjene, varovati njihovo zaupnost skladno z zakonodajo in jih uporabiti samo za učinkovito izvrševanje zadevnega konkurenčnega prava.

3. Pogodbenica lahko zahteva, da se zaupne informacije, predložene po tem sporazumu, uporabijo samo v skladu s pogoji, ki jih sama določi. Pogodbenica, ki prejme informacije, jih brez predhodnega soglasja druge pogodbenice ne uporabi na način, ki je v nasprotju s takšnimi pogoji.

4. Vsaka pogodbenica lahko omeji zaupne informacije, ki jih posreduje drugi pogodbenici, kadar slednja ne more dati zahtevanih zagotovil glede zaupnosti, pogojev, ki jih določi, ali glede omejitve namenov, v katere bodo informacije uporabljene.

5. Ta člen ne preprečuje uporabe ali razkritja javnosti nedostopnih informacij s strani pogodbenice, ki take informacije prejme, če:

(a) je pogodbenica, ki je informacije posredovala, dala predhodno soglasje za tako uporabo ali razkritje ali

(b) mora pogodbenica, ki informacije prejme, to storiti po svoji zakonodaji. V takem primeru pogodbenica, ki prejme informacije:

(i) ne sprejme ukrepov, katerih posledica je lahko pravna obveznost, da se tretji stranki ali drugim organom dajo na voljo informacije, zaupne po tem sporazumu, brez predhodnega soglasja pogodbenice, ki je informacije posredovala;

(ii) vedno, kadar je mogoče, o taki uporabi ali razkritju vnaprej obvesti pogodbenico, ki je informacije posredovala, in se na njeno zahtevo posvetuje z njo ter ustrezno upošteva njene pomembne interese in

(iii) uporabi vsa razpoložljiva sredstva na podlagi veljavne zakonodaje, da obdrži zaupnost prejetih informacij, če so ji predložene vloge tretje strani ali drugih organov za razkritje teh informacij, razen če ni drugače dogovorjeno s pogodbenico, ki je informacije posredovala.

6. Pristojni organ za konkurenco Evropske skupnosti

a) obvesti pristojne organe države članice ali držav članic, katerih pomembni interesi so prizadeti, o uradnih obvestilih, ki jih je nanj naslovil pristojni organ za konkurenco Koreje;

b) obvesti pristojne organe države članice ali držav članic o sodelovanju in usklajevanju ukrepov izvrševanja in

(c) zagotovi, da javnosti nedostopne informacije, ki so posredovane pristojnim organom države članice ali držav članic na podlagi pododstavkov (a) in (b) ne bodo uporabljene v druge namene, kakor za tiste, ki jih predvideva člen 1(1) tega sporazuma, in tudi da ne bodo razkrite.

Člen VIII – Sestanki

1. Organa za konkurenco pogodbenic se posvetujeta na zahtevo organa ene od pogodbenic o vseh vprašanjih, ki se lahko pojavijo pri izvajanju tega sporazuma.

2. Organa za konkurenco pogodbenic se sestaneta najmanj enkrat na leto, da:

(a) izmenjata informacije o njunih trenutnih prizadevanjih in prednostnih nalogah v zvezi s konkurenčnim pravom vsake pogodbenice;

(b) izmenjata informacije o gospodarskih sektorjih, ki so v njunem skupnem interesu;

(c) razpravljata o političnih vprašanjih skupnega interesa;

(d) obravnavata zadeve, ki so v skupnem interesu in se nanašajo na uporabo konkurenčnega prava vsake pogodbenice.

Člen IX – Komunikacija v skladu s Sporazumom

Komunikacija v skladu s tem sporazumom lahko poteka neposredno med organoma za konkurenco pogodbenic. Zahteve v skladu s členom VI(1) se takoj pisno potrdijo po običajnih diplomatskih poteh in vsebujejo informacije, ki sta si jih predhodno izmenjala organa za konkurenco.

Člen X – Obstoječa zakonodaja

V tem sporazumu ni zahteve po ukrepanju pogodbenice, ki je v nasprotju z njeno obstoječo ali prihodnjo zakonodajo, ali po kakršnikoli spremembi zakonodaje pogodbenic.

Člen XI – Začetek veljavnosti, odpoved in pregled

1. Ta sporazum začne veljati trideseti dan po datumu podpisa.

2. Ta sporazum ostane veljaven šestdeset dni po datumu, ko ena od pogodbenic pisno, po diplomatski poti obvesti drugo pogodbenico o svojem namenu, da bo odpovedala sporazum.

3. Pogodbenici se najpozneje v petih letih od začetka veljavnosti tega sporazuma odločita pregledati njegovo izvajanje, da bi ocenili svoje dejavnosti sodelovanja, določili dodatna področja, na katerih bi lahko uspešno sodelovali, ter opredelili druge načine, s katerimi bi lahko izboljšali ta sporazum. Pogodbenici se strinjata, da bo ta pregled vključeval tudi analizo dejanskih ali možnih primerov, da se ugotovi, ali je s tesnejšim sodelovanjem mogoče bolje izpolnjevati njune interese.